ན་ཚོད་སྨིན་པ་དང་བསྟུན་ནས་ངའི་ཁ་མཆུ་དང་མ་ནེ།འགྲམ་ཟུར་བཅས་ལ་ཁ་སྤུ་དང་ཨག་ཚོམ།རྒྱ་བོ་བཅས་ཐར་རེ་ཐོར་རེ་སྐྱེས་པ་ལ་གྲོགས་པོ་རྣམས་ཀྱིས་ཡིད་སྨོན་དང་ངོ་དགའ་ཡིས་ཆེ་བསྟོད་བྱས་པས།རོང་པས་ས་བོན་ལས་མྱུ་གུ་མང་དུ་སྐྱེས་པའི་རེ་བ་བཅངས་པ་དང་།འབྲོག་པས་རྩྭ་ཕྲན་རྣམས་ཆེན་པོར་སྔོ་བར་རེ་སྒུག་བྱེད་པ་ལྟར་ལག་པས་འཇུ་ཐུབ་ཅིང་སྐྲ་ཤད་ཀྱིས་ཤད་ཆོག་པའི་ཁ་སྤུ་དང་ཨག་ཚོམ།རྒྱ་བོ་བཅས་ཡོད་ན་སྙམ།ཁྱད་པར་དུ་ཨ་མ་ཡིས་བུ་ཡི་ཁ་ངོ་ལ་ཕ་ལྟ་བུའི་ཁ་སྤུ་སྐྱེས་འདུགད་ནི་ཕ་ནང་བཞིན་གཏམ་བཤད་ན་གོ་ཆོད་དགོས།དོན་བསྒྲུབས་ན་ལས་འགྲུབ་དགོས་ཞེས་བསྐུལ་བ་ནས་བཟུང་།ཨ་ཕ་ཁྲོ་དུས་ཁ་སྤུ་གཟེངས་སུ་ལངས་པ་དང་།དགའ་དུས་ཨག་ཚོམ་ལ་བྱིལ་བྱིལ་བྱེད་པའི་རྣམ་འགྱུར་ཡང་ཧ་ཅང་ཡིད་དུ་འོངས་ལ་མི་སེམས་འགུག་པ་ཞིག་ཏུ་བསྒོམས།